b'\n_START_ARTICLE_\nBolzano (pokrajina)\n_START_SECTION_\nZgodovinske zanimivosti\n_START_PARAGRAPH_\nV Bocenski pokrajini je bil med letoma 1939 in 1942 zgrajen obrambni fortifikacijski sistem iz strahu pred mo\xc5\xbeno nem\xc5\xa1ko invazijo. Na\xc4\x8drt je predvideval zgradnjo velikih dobro oboro\xc5\xbeenih bunkerjev v dolinah, kamor so vodili trije glavni prelazi, to je Brenner, Toblach in Reschen. Vsi trije prelazi vodijo v samo mesto Bocen, kjer je bila predvidena velika kon\xc4\x8dna fortifikacija. Med Brenerjem in mestom je bilo sedem zapor, med Toblahom in mestom drugih sedem in med Rezijo in mestom \xc5\xa1est. Bocenska zadnja obrambna \xc4\x8drta bi bila morala \xc5\xa1teti skupno kar 64 bunkerjev. Druge fortifikacije so bile sezidane tudi v stranskih dolinah, kamor se spu\xc5\xa1\xc4\x8dajo poti iz manj\xc5\xa1ih alpskih prelazov. Seveda je Nem\xc4\x8dija ve\xc4\x8dkrat zahtevala prekinitev teh del in odstranitev obrambnih enot, dokler ni Italija oktobra 1942 uradno pristala. Baje ne iz spo\xc5\xa1tovanja ali strahu, temve\xc4\x8d enostavno zaradi pomanjkanja oro\xc5\xbeja, ki bi ga morala namestiti v bunkerje. V Bocenski pokrajini je bilo dograjenih vsega skupaj okoli 300 bunkerjev in 80 jih ni bilo dokon\xc4\x8danih, a velika ve\xc4\x8dina ni bila nikoli oboro\xc5\xbeena. Od 27 postojank te\xc5\xbeke artilerije je bilo dokon\xc4\x8danih le 8 in \xc5\xa1e te so ostale brez oro\xc5\xbeja.'